
A strand területén működő ingyenes WiFi szolgáltatás igénybevételének feltételei
1. A szolgáltatás használatával az Igénybevevő tudomásul veszi, hogy a strand területén külön díj fizetése nélkül, vezeték nélküli internetezési lehetőséget (WiFi szolgáltatást) vesz igénybe.

2. A szolgáltatás lehetővé teszi az Igénybevevő részére, hogy hozzáférjen az Internethez a strand területén a kihelyezett, irányított WiFi hozzáférési pontok közvetlen környezetében.

3. Az Igénybevevő nem jogosult az ingyenes internet hozzáférést harmadik személy részére tovább értékesíteni.
 
4. Az Igénybevevő a szolgáltatást saját felelősségére veszi igénybe, és biztosítja a szolgáltatás igénybevételéhez szükséges eszközöket.

5.  Az Önkormányzat– a jogszabályok keretei között – kizárja a felelősségét a szolgáltatás nyújtásával, illetve igénybevételével kapcsolatban. Az Önkormányzat nem tartozik felelősséggel különösen:

a) az Igénybevevőnek a strand hálózatára csatlakoztatott eszközének esetleges meghibásodásáért, semminemű kéretlen alkalmazás, applikáció, reklám, fertőzés vagy bármilyen más digitális károkozó településéért és ezek bárminemű tevékenységéért
b) a késedelmes kapcsolatteremtésért, a kapcsolat-megszakadásból, a meghiúsult vagy hibás adattovábbításból eredő esetleges károkért
c) a szolgáltatás Igénybevevő általi jogellenes használatáért, illetve azokért a károkért, amelyek abból erednek, hogy az Igénybevevő olyan adatot, információt tárol vagy továbbít, amelyet jogosulatlanul szerzett meg, továbbá amelyekkel szerzői jogokat vagy egyéb jogszabályokat sért.

6. A WiFi hálózathoz csatlakozott készülékek hálózati egyedi azonosítója (MAC címe) és a csatlakozás időpontja a szolgáltatás magas színvonalon nyújtásához fűződő jogos érdek alapján megismerhető és naplózható. A vonatkozó jogszabályoknak megfelelően kezelheti és hatósági megkeresés esetén a jogszabályban előírt adatokat az adott felhasználóval kapcsolatban az adatkezelő  kiadhatja. 

7. Az adatkezelés a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló (EU) 2016/679 európai parlamenti és tanácsi rendelet (a továbbiakban: GDPR 6. cikke (1) bekezdésének a) pontja alapján történik, vagyis mivel az Igénybevevő az ingyenes Wifi szolgáltatás használatával hozzájárult személyes adatainak kezeléséhez.

